सौभाग्य सँ विद्यापतिक कीर्तिलता मे कोनो प्रक्षेप नइ भ' सकलै आ ओइ मे थोड़-थाक टटकापन बचल रहि गेलै । ऐतिहासिक काव्य मे कीर्तिलताक स्थान किछु विशिष्ट अछि । यद्यपि ईहो पुस्तक आश्रयदाता समसामयिक राजाक कीर्तिगानक उद्देश्य सँ लिखल गेल अछि आ कविजनोचित अलंकृत भाषा मे रचल गेल अछि ,तैयो एकर ऐतिहासिक तथ्य कल्पित घटना वा संभावना क' द्वारा प्रभावित नइ छैक । कीर्तिसिंहक चरित्र पर्याप्त स्पष्ट आ उज्जवल रूप मे चित्रित छैक । कविक लेखनी चित्रकारक ओइ तूलिकाक समान नइ अछि जे छाया आ आलोकक सामंजस्य सँ चित्र कें ग्राह्य बनाबैत छैक ,बल्कि कुम्हारक ओइ माटिक समान अछि जे मूर्ति मे उभार कें स्पष्ट करैत अछि ,आ हम सुनिर्मित मूर्तिक ऊंच-नीचक पूरेपूर अनुभव करैत छी । ओइ कालक मुसलमान ,हिंदु ,सामंत ,नगर ,युद्ध ,सैन्यबलक एत्ते जीवंत आ यथार्थ वर्णन अन्यत्र अनुपलब्ध अछि । यथार्थ चित्र बनेबा लेल कवि प्रत्येक उपलब्ध वस्तुक यथातथ्य वर्णन नइ करैत छथिन ,बल्कि आवश्यकतानुसार निर्वाचन ,चयन आ सामंजस्यक द्वारा चित्र के पूर्ण आ सजीव बनेबाक प्रयास केने छथि । ताहि दुआरे ई काव्य इतिहासक मेंजन सँ निर्मित भेलाक बादो तथ्यनिरूपक पोथी नइ अछि ,बल्कि वास्तव मे काव्य अछि । कमे ठाम कवि मात्र संभावना कें वृहदाकार बनेने छथिन । कीर्तिसिंहक वीररूप आरो स्पष्ट भ' जाइत अछि आ जौनपुरक सुलतान फिरोजशाहक समक्ष हुनकर अतिविनम्र भक्तिमान रूप सेहो स्पष्ट होइत अछि । ऐ चित्रण मे कवि कीर्तिसिंहक द्वितीय रूप के दबबए आ उज्जवलतर रूप कें चित्रित करबाक प्रयास नइ केने छथिन ,बल्कि ऐतिहासिक तथ्य कें ऐ प्रकारे राखबाक प्रयास केने छथिन कि जइ स्थान पर कथानायक झुकैत छथिन ,ओइ ठाम पाठकक सहानुभूति आ प्रशंसाक पात्र बनैत छथिन । छंदक चयन मे सेहो कवि कुशलताक परिचय देने छथिन । तथ्यात्मक विवरण के मोड़बा क' साथे ओ छंद के बदलि दैत छथिन आ पाठकक चित्त मे बसै वला एकरसता(मोनोटोनी) कम भ' जाइत अछि । सब मिला कें कीर्तिलता अपन समयक अत्यंत सुंदर रूप प्रस्तुत करैत अछि । ओ इतिहासक कविदृष्ट जीवंत रूप छैक । ऐ पोथी मे ने काव्यक प्रति पक्षपात छैक ने इतिहासक उपेक्षा ,एकरा मे यथास्थान पाठकक ह्रदय मे करूणा ,सहानुभूति ,हास्य ,उत्सुकता आ उत्कंठा जगेबाक अद्भुत सामर्थ्य छैक ।
 कीर्तिलता अपना समयक अत्यंत सुंदर आ प्रामाणिक रचना छैक । एकर भाषा मे पुरान मैथिलीक कतेको चिह्न भेटैत छैक , जेना विशेषण आ क्रिया मे स्त्रीलिंगक व्यवहार ,बहुवचन मे न्ही ,न्ह ,आ , या ,निर्विभक्तिक प्रयोग ,कर्ता मे ए ,जे क' प्रयोग वा परसर्गाभाव । तृतीया मे ए आ हि ,पंचमी मे तहें आ सयो ,षष्ठी मे करि करो ,कर आ करेओ क' व्यवहार अछि । सप्तमी मे ए ,ऍं आ हि क' प्रयोग अछि । सभ विभक्ति क' लेल चन्द्रविन्दुक प्रयोग अछि । वर्तमानक काल उत्तम पुरूप मे ओ ,यों ,मध्यमपुरूष मे सी आ अन्रू पुरूष मे इ ,ए आ यि क' प्रयोग अछि । विधिक्रिया मे उ ,ऊँ आ ह । भूतकाल मे इअ आ भविष्य मे इह विकरण प्रत्ययक प्रयोग । कृदंतक लेल न्ते आ न्ता क' प्रयोग अछि । पूर्वकालिकक लेल इ ,ए क' व्यवहार आ स्वरक सानुनासिकीकरण छैक ।
 एना बुझाइत अछि जे कीर्तिलता ओहिए शैली मे लिखल गेलै ,जइ मे चंदबरदायी 'पृथ्वीराजरासो' लिखलखिन । ई भृंग आ भृंगीक संवाद रूप मे छैक ,आ एकरा मे संस्कृत आ प्राकृतक छंदक प्रयोग अछि । . . . . . . . . . . विद्यापति सेहो प्रारंभ आ अंत मे संस्कृत छंदक प्रयोग केने छथि आ भाषा सेहो संस्कृत राखने छथिन । जहिना रासो तहिना कीर्तिलता मे गाथा(गाहा) छंदक प्रयोग प्राकृत भाषा मे भेल छैक । ई बात विशेष लक्ष्य करबाक अछि कि संस्कृत आ प्राकृतक पद आ गद्य तक मे तुक मिलेबाक प्रयास कएल गेल अछि आ ई अपभ्रंश -परंपराक अनुकूल अछि । पद्धरी छंदक ऐ ग्रंथ मे प्रयोग अछि । अपभ्रंशक चरित काव्य मे पद्धरी क' एते प्रयोग छैक कि शैलीक नामे 'पद्धडि़या बंध' राखि देल गेलै । अपभ्रंशक सुप्रसिद्ध कवि स्वयंभू एकटा पहिलुका कवि चतुर्मुख कें ऐ बंध क' प्रवर्तक मानने छथिन । कीर्तिलता मे ऐ छंदक एते व्यापक प्रयोग नइ छैक ,मुदा जे छैक ओ ऐ बात कें सूचित करबाक लेल पर्याप्त छैक कि ई ग्रंथ अपभ्रंश-काव्यक कथा साहित्यक परंपरा मे आबैत छैक । ऐ प्रकारे स्पष्ट अछि कि विद्यापति ऐ ग्रंथ कें अपभ्रंश मे प्रचलित कथा-काव्यक श्रेणी मे राख' चाहलखिन ,तैयो ओ ऐ काव्य कें कथा नइ कहलखिन ,बल्कि 'काहाणी' कहलखिन । एकर की कारण भ' सकैत छैक ?
 (आचार्य हजारी प्रसाद द्विवेदी)